Ring en potensiell lærebedrift

Hva kan det være smart å tenke på i forkant?

# Før du ringer

1. **Ha oversikt over bedriften. Vit hvem du vil snakke med**

Sjekk informasjon på utdanning.no. Sjekk eventuelt også nettsiden til bedriften.   
Er det en bedrift med mange, få eller ingen lærlinger?   
Hvilke(t) lærefag er mest relevant for denne bedriften?

Tips: Noter navnet på den personen du ønsker å snakke med. Har du et navn på daglig leder eller HR-kontakt vil det få deg forbi de fleste resepsjoner, telefonsluser og gatekeepers. Om du får tak i akkurat den personen du skal snakke med, spiller ofte mindre rolle.

1. **Ha en klar idé om hvordan du vil starte samtalen**

Forbered deg på det du skal snakke om. Forbered en kort innledning og øv deg slik du kan snakke fritt uten å lese opp.

*Tips: Du bør være så forberedt at du kan ha fokus på den personen/bedriften du snakker med og være tilstede i samtalen.*

# Telefonsamtalen

1. **Presenter deg**

Personen i den andre enden av røret vil sikkert lure på:   
Hvem er du? Hvor ringer du fra? Hvorfor ringer du?

*Tips: Vær høflig og lyttende. Hvis daglig leder er opptatt så noter heller et tidspunkt som passer bedre og ring tilbake.*

1. **Engasjer lytteren**

Få gang i en samtale: Har bedriften tidligere hatt lærlinger? Har bedriften tidligere vurdert å bli lærebedrift? Etc.

Hvis bedriften allerede er lærebedrift: Hva er de positive erfaringene? Kan de ta flere lærlinger? Hva skal eventuelt til for at de kan ta flere lærlinger? Etc.

1. **Gå rett på sak: Hvorfor er det viktig å være lærebedrift?**

Det er mange gode grunner til å ta inn lærlinger. Det kan være bra å nevne to hovedgrunner:

1. Hva får bedriften ut av å bli lærebedrift?

*Få muligheten til å skreddersy bedriftens fremtidige medarbeider.*

*Lærlingordningen er en kostnadseffektiv, langsiktig og god måte å rekruttere på, og flertallet av norske lærebedrifter ansetter lærlingene når læretiden er over. Etc.*

1. Hvorfor er det viktig å ta samfunnsansvar?

*Fortell om lærlingsituasjonen i fylket.*

*Ungdom trenger læreplass for å fullføre utdanningen.   
Norge trenger flere fagarbeidere. Etc.*

1. **Ha relevant informasjon klar**

Ha informasjon for hånden (Hva er størrelsen på lærlingtilskuddet? Hvordan blir man godkjent som lærebedrift? Når er nytt kurs for faglige ledere i fylket?).

1. **Vær på tilbudssiden**

Spør om noen fra fylkeskommunen eller et opplæringskontor kan ta kontakt med tanke på å bli lærebedrift. *"Er det greit at jeg gir telefonnummeret ditt til XXXXXX som kan avtale et første møte?"*

# Avrund samtalen

1. **Noter e-postadressen**

Det kan være vanskelig for personen du har ringt å huske alle opplysninger.

**Tilby å sende e-post med informasjon om lærlingordningen. Denne bør gjøres klar på forhånd og sendes så snart som mulig etter samtalen.**